Kažimír, Peter, podpredseda vlády a minister financií SR (2015-10-01):
Dovoľte mi prečítať (povedané so smiechom) odpoveď pána, pána ministra Hudáka. „Vážení páni poslanci, automobilový priemysel, ktorý okrem finálnych producentov zahŕňa aj širokú škálu subdodávateľov, tvorí významnú časť hrubého domáceho produktu,“ to je bez pochýb, „prispieva k zamestnanosti a je kľúčovým odvetvím slovenského hospodárstva. V uplynulom roku bolo na Slovensku urobených celkom 973 370 automobilov, vďaka čomu sa Slovenská republika radí medzi najvýznamnejších exportérov tohto druhu tovaru. Svedčí o tom aj fakt, že Slovensko si drží svetové prvenstvo v počte vyrobených áut na tisíc obyvateľov, konkrétne za rok 2014 to bolo 179 áut na tisíc obyvateľov. Produkcia automobilov na Slovensku zaznamenala v prvom roku 2015 len minimálny pokles, ktorý je možné označiť za bežný oscilačný, ja len môžem konštatovať, že produkcia je stabilná, tento rok očakávame, že výroba presiahne počet 980-tisíc vozidiel.“ Toto je otázka spracovaná rezortom hospodárstva. Ja, samozrejme, zo svojej pozície ministra financií, ktorý pracuje a povinne pracuje, samozrejme, aj s makroekonomickými analýzami, chcel by som upriamiť vašu pozornosť na poslednú, na poslednú predpoveď nášho vývoja ekonomiky na Slovensku, na ktorej v podstate, nieže v podstate, úplne reálne bude sa zakladať aj štátny rozpočet, s ktorým by som rád prišiel na rokovanie vlády už budúcu stredu. Viete, že, viete, že tento rozpočet by sa mal zakladať na raste ekonomiky v budúcom roku na úrovni 3,1 %, viete asi takisto, že do tohto rastu zatiaľ nie je zakomponovaný možný pozitívny dopad obrovskej investície, na ktorej spolu všetci vo vláde pracujeme, ja mám teraz na mysli Jaguar Land Rover, a kde niet žiadnych pochýb, že ak dôjde k podpisu investičnej zmluvy a začatiu investičných prác, tak to bude pôsobiť veľmi pozitívne už v budúcom roku. Ten odhad bol aj, myslím si, že aj z údajov Národnej banky Slovenska, ale aj z našej, niekde na úrovni 0,5 % hrubého domáceho produktu v budúcom roku. Chcem takisto komentovať to, že my sme si takisto všimli zníženie, zníženie exportnej kapacity slovenských automobiliek v prvom polroku, ale pokiaľ viem, tak to kľúčové bolo spôsobené nábehom tzv. body shopu alebo novej karosárovne, karo..., novej výroby karosérií v závode tu v Bratislave, keď možno si pamätáte tú slávnosť na začiatku tohto roku, keď nová karosáreň bola spustená do prevádzky, a naozaj nové Q 7, nové SÚV-čka, ktoré odchádzajú z Volkswagenu, zo závodu v Bratislave a idú už plne kompletované a sú plne vyrábané naozaj na Slovensku, a z tohto pohľadu predpokladáme, že ten možný výpadok výroby v tom prvom polroku bol spôsobený tým, že sa vlastne časť fabriky Volkswagenu prestavovala v prvom štvrťroku tohto roku. Treba ale plne uznať a treba proste vnímať to, že svet je dneska veľmi krehký, treba upriamiť pozornosť na včerajšie vyhlásenie Christine Lagarde, šéfky MMF, ktorá dvíha prst pred zasadnutím Medzinárodného menového fondu v Lime, v Peru, ktorá bude budúci týždeň, ďalšiu nedeľu, nie túto, ale ďalší víkend, a je tu prvý signál toho, že treba zrejme rátať s medziročným poklesom svetového hrubého rastu hrubého domáceho produktu, a tie problémy momentálne tkvejú, momentálne možno viac mimo Európy, je to problém v krajinách, ktoré sa označujú slovíčkom BRICS, ale kľúčovo je to naozaj recesia v Ruskej federácii a problémy v Brazílii a problémy, ktoré boli široko medializované v Číne. Takže z hľadiska svetovej ekonomiky a naozaj od roku 2008 si proste musíme zvykať na to, že stabilný vývoj je ďaleko proste za nami, a že aj keď môžeme konštatovať, že tu máme stav oživenia, ktorý jasne dokazuje Slovensko dvojnásobnými rastami ekonomík oproti krajinám eurozóny alebo dokonca Európskej únie, v tomto roku to bude odhadovaných 3,2%, jasne pomenúvame, že zdrojmi toho rastu na Slovensku, ktorý je výrazne lepší ako v iných krajinách eurozóny, je, tými zdrojmi je domáca ekonomika, hej, domáca spotreba, čo je z hľadiska kvality rastu určite prejav väčšej životaschopnosti a sebaistoty, pretože to sú veci, o ktorých môžeme rozhodovať viac-menej doma, a mali by sme byť, myslím si, že mali by sme za to ďakovať Pánu Bohu, že sa môžeme v týchto posledných dvoch rokoch spoliehať viac na domáci dopyt, ktorý je, samozrejme, posilnený aj tvorbou pracovných miest a tým pádom vyšším rastom reálnych miezd a tým pádom väčším dopytom po službách a podobne. Samozrejme, pozitívne sa to odzrkadľuje aj na štátnej kase, lebo pamätáte si roky 2009, ’10, ’11, kde, kde, 2009., samozrejme, katastrofálny prepad pod vplyvom svetovej hospodárskej krízy, ale aj tie ďalšie roky s krehkým rastom boli kľúčovo založené na extrémnom dopyte, vtedy nás zachraňoval aj automobilový priemysel, ktorý je často považovaný za, jeho, orientácia Slovenska naňho je považovaná za akúsi slabosť, ale tu musíme poznamenať, že v časoch najhorších zatiaľ z hľadiska sledovania našej modernej histórie, a to, to sú naozaj roky 2009 a 2010, nás tento typ priemyslu zachránil. Na rozdiel od iných typov priemyslu, nechcem ich teraz pomenovávať, aby som niekoho neurazil, ale automobilky nás naozaj v roku 2009 a 2010 vytiahli z najhoršieho. Ďakujem, skončil som.